Toshkentda to‘rt egizakdan biri vrachlar e’tiborsizligi tufayli vafot etdi

Muxlisa Ibragimova juft egizaklar — ikki o‘g‘il, ikki qizni dunyoga keltirganiga bir oy bo‘lmasdan chaqaloqlarning biri hayotdan ko‘z yumdi. Bu haqda “Pravda Vostoka” nashri xabar berdi.

Xabarda ta’kidlanishicha, Respublika ixtisoslashgan akusherlik va ginekologiya ilmiy-amaliy tibbiyot markazida go‘dakning vafoti bilan bog‘liq savollarga javob berilmayapti.
Markaz rahbariyati O‘zbekiston Respublikasi Prezidentining 2009-yil 13-aprelda qabul qilingan “Ona va bola salomatligini asrash, sog‘lom avlodni shakllantirish bo‘yicha qo‘shimcha chora-tadbirlar to‘g‘risida”gi Qarorini amalga oshirish doirasida 2011-yilda nashr etilgan Sog‘liqni saqlash vaziri farmonining punktlaridan biriga rioya qilmagan: shifoxonada yangi tug‘ilgan chaqaloqlarning rivojlanishini kuzatib borish uchun mo‘ljallangan go‘daklar patologiyasi bo‘limi mavjud emas. Bunday bo‘limda yuqori malakali shifokorlar ishlashi va aynan ular go‘dakning hayotiga xavf soluvchi vaziyatlar yuzaga kelganda uning salomatligi uchun javobgarlikni o‘z bo‘yniga olishi zarur.
Markazda bunday bo‘limning yo‘qligi tufayli tug‘ruq jarayonida vujudga keladigan muammolarni bartaraf etish, zaif holatda tug‘ilgan chaqaloqlarni to‘g‘ri davolash imkoni bo‘lmaydi. Aynan mana shu holat to‘rt egizakning birini dunyodan ko‘z yumishiga sabab bo‘lgan bo‘lishi mumkin.
To‘rt egizak farzand tug‘ilgach Vazirlar Mahkamasining qarori bilan Toshkent markazidan ajratilgan uch xonali uy ham Muxlisa Ibragimovani quvontira olmaydi.
Ushbu hodisaning “Sog‘lom bola yili”da ro‘y bergani esa undan-da qayg‘uli”, — deb yozadi “Pravda Vostoka” nashri.
Eslatib o‘tamiz, 2013-yil 23-avgust kuni Toshkentning Bektemir tumanidagi Gulshod Haydarovalar xonadonida poytaxtimizda ilk juft egizak tug‘ilganligi haqida xabar bergan edik. Haydarovlar oilasida to‘rt o‘g‘il: Hasan, Husan, Islom, Karim dunyoga kelgan va chaqaloqlar oilasi ko‘rsatgan yordami uchun saxiy insonlarga minnatdorchilik bildirgan edi.